Марко Ганчев
Чаша

chitanka.info

То бе съвет, а не заплаха

за по-разумна свобода.

Това от мене пожелаха.

Аз пожелах от тях вода.

И секретарката любезна

донесе изпотен стакан.

Във гърлото ми като в бездна

изсипах го, изтрих се с длан.

И от значение голямо

не е дали им казах „да“.

Не го и помня, помня само

с какво блаженство пих вода.

Не пий като Сократ отрова,

нито оцет като Исус —

водата също е готова

да ти дари божествен вкус!

1988

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.